Imants Freibergs

Imants Freibergs (dzimis  Valmierā, miris ) bija latviešu datorzinātnieks, Latvijas Valsts prezidentes Vairas Vīķes-Freibergas vīrs.

 Dzīvesgājums 
Dzimis 1934. gadā Valmierā, bērnību pavadīja tēva mājā Jelgavā un pie vecvecākiem Rīgā. 
Otrā pasaules kara laikā uzsāka mācības Jelgavas Skolotāju institūta paraugpamatskolā. 

1944. gadā viņš kopā ar vecākiem devās bēgļu gaitās uz Vāciju, pēc kara beigām 1948. gadā uz Franciju, kur pabeidza mācības vidusskolā. 1954. gadā Freibergs pārcēlās uz dzīvi Kanādā, 1960. gadā absolvēja inženierzinātņu studijas Toronto Universitātē. Bija latviešu studentu korporācijas Latvia filistrs. No 1961. līdz 1963. gadam strādāja IBM uzņēmumā Monreālā kā datorzinātņu speciālists, pēc tam bija mācībspēks dažādās universitātēs, tai skaitā Kvebekas un Makgila Universitātē. Darbojās programminženierijas nozarē, kur veica lielāko daļu pētījumu, 1975. gadā ieguva doktora grādu.
No 1974. līdz 1976. gadam bija viesprofesors Monpeljē Universitātē Francijā un no 1982. līdz 1983. gadam Oksfordas universitātē Anglijā.

Kopš 1973. gada vairākkārt ciemojās Latvijā, sniedzot priekšlasījumus par programmtehnikas un dainu izpētes tēmām Latvijas Universitātē un Latvijas Zinātņu akadēmijā, kur ievēlēts par goda doktoru 1991. gadā.
Bija Dainu skapja digitalizācijas idejas autors un iniciators. 

Kopš 1999. gada viņš dzīvoja Latvijā. 2012. gadā Imants Freibergs iesaistījās biedrībā "Par latviešu valodu", kura uzsāka akciju ar nosaukumu "Celies un ej!", kurā latviešu tautu aicināja doties balsot "pret" krievu valodu kā otru valsts valodu.

2024. gadā iznāca grāmata par Imanta Freiberga dzīves gaitām "Dari, kas jādara". Miris 2026. gada 1. janvārī.Mūžībā devies eksprezidentes Vairas Vīķes-Freibergas dzīvesbiedrs Imants lsm.lv 2026. gada 1. janvārī

 Apbalvojumi un pagodinājumi 
Saņēmis vairāk nekā 20 ārzemju un Latvijas augstākos nopelnu ordeņus, 2007. gadā kļuva par Triju Zvaigžņu ordeņa lielkrusta komandieri. Latvijas Zinātņu akadēmijas goda doktors.Latvijas Zinātņu akadēmijas goda doktori No 2001. līdz 2008. gadam bija Latvijas Informācijas un komunikācijas tehnoloģijas asociācijas (LIKTA) prezidents.

 Latvijas Universitātes fonda atbalstītājs 
Imants Freibergs bija Latvijas Universitātes fonda atbalstītājs. 1998. gadā LU dāvināja autoatbildētāju 500 ASV dolāru vērtībā. 1987. gadā Imants Freibergs LU Fizikas un matemātikas fakultātei uzdāvināja datoru 3500 ASV dolāru vērtībā.

 Ģimene 
1960. gadā apprecējās ar Vairu Vīķi-Freibergu. Pārim dzimuši trīs bērni — Kārlis Roberts (1963), Ivars Jānis (1966; miris divas dienas pēc dzimšanas), Indra Karolīne (1967).

 Atsauces 

 Ārējās saites 

 Biogrāfija vvf.lv mājaslapā
 Biogrāfija president.lv mājaslapā
 "Latvijas ļaudis" informācija

Kategorija:1934. gadā dzimušie
Kategorija:Valmierā dzimušie
Kategorija:2026. gadā mirušie
Kategorija:Latvijas datorzinātnieki
Kategorija:Triju Zvaigžņu ordeņa lielkrusta komandieri
Kategorija:Kanādas latvieši
Kategorija:Latvijas goda doktori
Kategorija:Latvijas Zinātņu akadēmijas goda doktori
Kategorija:Ar Lietuvas Dižkunigaiša Ģedimina ordeni apbalvotie